Acclimatization એટલે શરીરને નવી જગ્યાના હવા-પાણી કે પરિસ્થિતિને અનુકુળ બનાવવુ. કોઈ પણ ટ્રેકર પહાડી વિસ્તારના વાતાવરણને ટેવાયેલા હોતા નથી, અને આગળના પ્રવાસમાં કોઈ તકલીફના પડે એની તકેદારી રૂપે Acclimatization walk કરાવવામા આવે છે. હોસ્ટેલ અને સ્કુલ છોડ્યાના ઘણા વર્ષો બાદ અમે ફરી એ જ બાળપણ જીવી રહ્યા હતા અને Whistle & bell ના ઈશારે દરેક પ્રવૃતિ કરી રહ્યા હતા. ફરીથી જાણે શૈશવના સંસ્મરણો યુવાનીની પાંખ લગાવી દરેક ક્ષણ ફરી જીવી રહ્યા હતા. એજ બાળપણના નિર્દોષ તોફાનો, લાઈનમા પહેલા ઊભા રહેવાની રેસ, કોણ મોડુ આવ્યુ છે એની સર પાસે ચમચાગીરી કરવી અને એમને દંડ મળતા ખી-ખી કરીને હસવાનુ. દરેક વ્યક્તિ અહીં પોતાની ઉંમર, હોદ્દો કે સામાજીક દરજ્જો ભુલીને ફક્ત બાળક બનવામાં લાગેલી હતી. ચા/કોફી પતાવી અમારે જોગીંગ અને એક્સરસાઈઝ કરવા જવાનું હતુ. લગભગ 2 કિમી જેટલુ જોગીંગ કર્યા બાદ અમને એક ખુલ્લી જગ્યાએ એક્સરસાઈઝ કરાવવમા આવી. અગાઉ ટ્રેકિંગ કરી ચુકેલા મિત્રોએ અમને મહિનાઓ પહેલા જ જણાવી દિધેલુ કે રેગ્યુલર વોક અને એક્સરસાઈઝ કરવી જેથી ટ્રેકિંગમા એકસાથે વોક કરવાનુ આવે ત્યારે તકલીફ ના પડે.